Stqarrija mis-Segretarjat Parlamentari għall-isport Is-Segretarju Parlamentari għaż-Żgħażagħ, l-Isport u l-Volontarjat, Clifton Grima, isellem lill-ġurnalisti sportivi Maltin, illum 2 ta' Lulju, fil-jum iddedikat għalihom. Hu saħaq li l-ġurnalisti u preżentaturi sportivi għandhom rwol importanti ħafna fis-soċjetà Maltija, dak li jwasslu l-aħbarijiet u l-emozzjonijiet lis-semmiegħa, telespettaturi u qarreja li għandhom passjoni għall-isport. F'għeluq il-50 sena tal-Għaqda Ġurnalisti Sport, il-Gvern Malti jirrikonoxxi l-ħidma li wettqu matul is-snin il-ġurnalisti sportivi Maltin u jirringrazzjahom tal-passjoni li dejjem kellhom f'xogħolhom. Il-Gvern Malti kommess li jibqa' jgħin lill-atleti u l-ġurnalisti sportivi lokali, biex jibqa' jitjieb il-livell tal-isport f'pajjiżna, minn kull lat.